Drie sterf in Namibië-vliegongelukUwe Herbert. Foto: O&L Die drie mans wat Vrydag in ŉ vliegtuigongeluk in Namibië dood is, was ervare vlieëniers. Ericsson Nengola, hooflugverkeerbeampte by die Hosea Kutako Internasionale Lughawe, het aan die Namibian gesê die Cessna 425 Conquest het langs die lughawe in Windhoek neergestort. Die drie oorledenes is intussen geïdentifiseer as Uwe Herbert, Ole Friede en Fritz Alpers. Volgens Nengola was hulle almal ervare vlieëniers. “Dit is ŉ groot verlies. Hulle is kenners wat al vir jare in ons bedryf werk.” Edwin Kanguativi, woordvoerder van die Namibiese polisie, het gesê die vliegtuig het Vrydagoggend by die Eros-lughawe opgestyg. Die oorsaak van die ongeluk is nog nie bekend nie en word ondersoek. Ole Friede. Foto: Facebook Ohlthaver & List (O&L), die groep wat Eros Air besit en waarvan Herbert die hoofvlieënier was, het in ŉ verklaring die voorval bevestig en gesê die drie oorledenes was besig met opleiding. Volgens Sven Thieme, uitvoerende voorsitter van O&L, was Herbert vir 31 jaar by die maatskappy. “Ek sal Uwe onthou vir sy passie, toewyding, akkuraatheid en professionalisme wat ek ervaar het op die talle vlugte wat ons saam gedoen het. Sy wonderlike gesindheid, warmte en vriendelikheid sal my vir ewig bybly. Ons gedagtes is met Heidi, Uwe se vrou en hul kinders in hierdie moeilike tyd.” Thieme het ook sy meegevoel uitgespreek met die naasbestaandes van die ander twee oorledenes. “Dit is regtig ŉ hartseer dag in die geskiedenis van die O&L-groep en sekerlik ŉ reuseverlies vir Namibië, om nie eers die impak wat die tragedie op die lewens van die oorledenes se geliefdes gaan hê, te noem nie.” Fritz Alpers. Foto: Facebook